จ.หนองบัวลำภู จัดรายการวิ่งการกุศล “วิ่งด้วยใจ  ให้ผู้ป่วยติดเตียง  ครั้งที่ 1” เพื่อหารายได้สมทบ ก
จังหวัดหนองบัวลำภู จัดรายการวิ่งการกุศล “วิ่งด้วยใจ ให้ผู้ป่วยติดเตียง ครั้งที่ 1” เพื่อหารายได้สมทบ กองทุนฟื้นฟูสมรรถภาพที่จำเป็นต่อสุขภาพ จังหวัดหนองบัวลำภู 
วันนี้ (7 ม.ค. 61) เวลา 05.30 น. ที่สนามสมเด็จพระนเรศวรมหาราช จังหวัดหนองบัวลำภู นายธนากร อึ้งจิตรไพศาล ผู้ว่าราชการจังหวัดหนองบัวลำภู เป็นประธานในพิธีเปิดกิจกรรมวิ่งการกุศล รายการ “วิ่งด้วยใจ ให้ผู้ป่วยติดเตียง ครั้งที่ 1” โดยมี นายเวียงชัย แก้วพินิจ รองผู้ว่าราชการจังหวัดหนองบัวลำภู หัวหน้าส่วนราชการ นายกองค์การบริหารส่วนจังหวัดหนองบัวลำภู ผู้บริหารองค์กรปกครองส่วนท้องถิ่น แพทย์ พยาบาล เจ้าหน้าที่ กระทรวงสาธารณสุข และประชาชน ชาวจังหวัดหนองบัวลำภู เข้าร่วม เดิน-วิ่ง กว่า 1,500 คน เพื่อหารายได้สมทบกองทุนฟื้นฟูสมรรถภาพที่จำเป็นต่อสุขภาพ จังหวัดหนองบัวลำภู และรณรงค์ให้ประชาชนเห็นความสำคัญของการออกกำลังกาย ดูแลสุขภาพตัวเอง ไม่ให้เป็นผู้ป่วยติดเตียงในอนาคต

กองทุนฟื้นฟูสมรรถภาพที่จำเป็นต่อสุขภาพ จังหวัดหนองบัวลำภู มีหน้าที่ดูแลฟื้นฟูสมรรถภาพคนพิการ ผู้ป่วยที่อยู่ในระยะเฉียบพลันและผู้สูงอายุ ที่จำเป็นต้องได้รับการฟื้นฟูสมรรถภาพ รวมไปถึงผู้ป่วยติดเตียงที่มีภาวะความพิการ ซึ่งจากการสำรวจมีผู้ป่วยติดเตียงที่ต้องการความช่วยเหลือประมาณ 400 กว่าราย และมีการเพิ่มจำนวนของผู้ป่วยโรคไร้เชื้อ และหลอดเลือดหัวใจ สมอง มีมากขึ้น ทำให้เสี่ยงต่อการเป็นผู้ป่วยติดเตียงในอนาคต จากการดำเนินงานที่ผ่านมาพบปัญหาผู้ป่วยติดเตียงไม่สามารถหารายได้ เพื่อซื้อวัสดุ อุปกรณ์ในการดำรงชีวิตประจำวัน และเกินขีดความสามารถงบประมาณ และมีช่องว่างของหน่วยงานต่างๆ ที่ไม่สามารถให้ความช่วยเหลือได้ จึงจัดกิจกรรมวิ่งครั้งนี้ขึ้นเพื่อหารายได้ช่วยเหลือผู้ป่วยติดเตียงโดยจัดตั้งเป็นกองทุนในการช่วยเหลือต่อเนื่องทุกปี